钦定古今图书集成/明伦汇编/闺媛典/第116卷 > 哀烈妇费氏词 前人
## 钦定古今图书集成/明伦汇编/闺媛典/第116卷 > 哀烈妇费氏词 前人

青𬞟花白蒲水黄，云日黯惨悲风凉。停舻西向三酬
觞，旌旗葆幢来混茫。若有人兮凛如霜，星流电驱谁
可望。微言夙习《大洞》章，功成拔宅居帝乡。鹊河蟾竁
肆翱翔，笑援北斗挹酒浆。帝曰钦哉无太康，下为浊
世扶纲常。进规退矩礼自防，钗荆裙布即孟光，尊姑
养之植德堂，堂阶珠树联瑶芳，明珰苍佩森琳琅。考
钟挝鼓乐未央。楚氛遮山拥天狼，飘然归宁父母傍。
正坐漆室忧葵伤。官兵寇我加剑铓，昊天不常海变
桑。身有溅血无回肠。稽首再拜泪雨滂，辗焉直上骖
鸾皇。